b'\n_START_ARTICLE_\nEero Sepp\xc3\xa4nen\n_START_PARAGRAPH_\nEero Sepp\xc3\xa4nen (18. elokuuta 1924 Punkaharju \xe2\x80\x93 2. lokakuuta 2004 Kuopio) oli suomalainen sotilas ja Mannerheim-ristin ritari. H\xc3\xa4n oli kolmanneksi nuorin kaikista ritareista.\n_START_SECTION_\nPanssarien tuhoaja\n_START_PARAGRAPH_\nSepp\xc3\xa4nen oli vain 17-vuotias sotamies jatkosodan alkaessa. Hy\xc3\xb6kk\xc3\xa4ysvaiheen loputtua h\xc3\xa4n p\xc3\xa4\xc3\xa4tyi k\xc3\xa4ym\xc3\xa4\xc3\xa4n asemasotaa kahdeksi ja puoleksi vuodeksi Mustilanm\xc3\xa4en lohkolle JR 49:n tykkikomppaniassa. Juuri ennen Kannaksen suurhy\xc3\xb6kk\xc3\xa4yksen alkua 1944 h\xc3\xa4n sai pikakoulutuksen \xe2\x80\x9dkauhuampujaksi\xe2\x80\x9d eli k\xc3\xa4ytt\xc3\xa4m\xc3\xa4\xc3\xa4n uutta panssarikauhu-nimell\xc3\xa4 tunnettua saksalaista sinkoa._NEWLINE_Kes\xc3\xa4kuun 14. ja 15. p\xc3\xa4iv\xc3\xa4n v\xc3\xa4lisen\xc3\xa4 y\xc3\xb6n\xc3\xa4 Sepp\xc3\xa4nen tuhosi Siiranm\xc3\xa4en taistelussa yksin\xc3\xa4\xc3\xa4n panssarikauhulla kuusi vihollispanssaria. Yhden h\xc3\xa4n joutui tuhoamaan kiert\xc3\xa4m\xc3\xa4ll\xc3\xa4 sen taakse ja ampumalla sen polttoaines\xc3\xa4ili\xc3\xb6n tuleen. Sepp\xc3\xa4nen haavoittui liev\xc3\xa4sti, mutta jatkoi taistelua, tuhoten viel\xc3\xa4 kaksi muuta panssaria parin p\xc3\xa4iv\xc3\xa4n aikana. Siiranm\xc3\xa4ess\xc3\xa4 tuhotuista yhteens\xc3\xa4 21 vaunusta Sepp\xc3\xa4sen osuus oli siis yli kolmannes.\n_START_SECTION_\nRitari ja kirvesmies\n_START_PARAGRAPH_\nSepp\xc3\xa4nen sai ansioistaan Mannerheim-ristin 4. hein\xc3\xa4kuuta 1944. H\xc3\xa4n oli yksi harvoista sotamiehist\xc3\xa4, jotka sen saivat, ja ristin saadessaan vasta 19-vuotias. T\xc3\xa4t\xc3\xa4 korkeaa ansiomerkki\xc3\xa4 h\xc3\xa4nelle esitti everstiluutnantti Adolf Ehrnrooth, JR 7:n komentaja, vaikka Sepp\xc3\xa4nen kuuluikin vieraan rykmentin alaisuuteen._NEWLINE_My\xc3\xb6hemmin miehet yst\xc3\xa4vystyiv\xc3\xa4t ja maaliskuussa 2004 eli vain puoli vuotta ennen omaa kuolemaansa Sepp\xc3\xa4nen oli j\xc3\xa4tt\xc3\xa4m\xc3\xa4ss\xc3\xa4 viimeisi\xc3\xa4 j\xc3\xa4\xc3\xa4hyv\xc3\xa4isi\xc3\xa4 Ehrnroothille kolmen muun ritarin kanssa. Vuonna 1951 h\xc3\xa4n oli ollut kantamassa Suomen marsalkka Mannerheimin arkkua ritarien edustajana._NEWLINE_Sodan j\xc3\xa4lkeen Sepp\xc3\xa4nen toimi is\xc3\xa4ns\xc3\xa4 Emelin tavoin A. Auvinen Oy:n omistamalla Putikon sahalla Punkaharjulla, kirvesmiehen\xc3\xa4 ja l\xc3\xa4mmitt\xc3\xa4j\xc3\xa4n\xc3\xa4 aina el\xc3\xa4kkeelle j\xc3\xa4\xc3\xa4miseens\xc3\xa4 eli vuoteen 1984 saakka. Sepp\xc3\xa4nen oli perheellinen, h\xc3\xa4nen vaimonsa oli Helvi Kosonen (k. 1986).'